《拟题滕前阁次韵》
明代·孙承恩

秋日江边访高阁，停桡几向洲前泊。时移世变那复见，漫记滕前昔年作。

忆昔滕前游宴时，鸣珰振羽何瑰奇。山风泠泠动豪吹，浦云冉冉度哀丝。

四时亦有邦人共，里市招摇盛宾从。治理都忘侯度艰，玩愒惟将赏心纵。

豪华已矣不必论，遗迹空有文章存。鼓钟考击老氏殿，鱼龙啸舞江涛门。

盛衰常数岂惟此，万事风花无不尔。舟人捩舵且复行，长啸一声渺烟水。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。